Kebakaran Madrasah Kedah 1989

Kebakaran Madrasah Kedah 1989 ialah tragedi kebakaran yang berlaku pada 22 September 1989 apabila asrama perempuan, atau Madrasah, di Madrasah Taufiqiah Al-Khairiah atau "Pondok Pak Ya" di Guar Chempedak, Kedah, Malaysia telah musnah dijilat api. Kira-kira 27 orang pelajar termasuk kanak-kanak perempuan sekolah terbunuh.

Insiden ini juga dikenali sebagai Tragedi Pondok Pak Ya oleh media tempatan.

Latar belakang kejadian
Kebakaran Sekolah Menengah Agama (SMA) Taufikiah Khairiah Al-Halimiah atau lebih dikenali sebagai Pondok Pak Ya pada 22 September 1989 itu menyebabkan seramai 27 pelajar sekolah itu terkorban dalam kebakaran tersebut. Jenazah mereka dikebumikan di tanah perkuburan khas "27 Syuhada Peristiwa Kebakaran Pondok Pak Ya".

Difahamkan mereka tertidur dan lilin yang digunakan untuk menerangi ruang bilik asrama itu telah terjatuh dan membakar tilam hingga merebak dan tidak dapat dikawal.

Akibat kebakaran, itu sebanyak lapan buah blok asrama yang diperbuat daripada papan ketika itu telah musnah dijilat api dan 27 orang pelajar perempuan yang menghuni di asrama terbabit telah terkorban, difahamkan ketika nyenyak tidur akibat menghidu bau asap tebal kebakaran itu.

Tragedi yang berlaku menyebabkan taufikiah menjadi sebutan masyarakat lantas pada hari kejadian, taufikiah dibanjiri oleh pelbagai lapisan masyarakat datang untuk menziarahi serta menyampaikan takziah, sehinggakan jalan raya di sekitar Alor Setar ke taufikiah mengalami kesesakan. Kejadian ini juga telah mendapat perhatian Perdana Menteri Malaysia, Tun Dr. Mahathir Mohamad ketika itu yang tidak ketinggalan untuk turun melihat sendiri suasana yang berlaku.

Mangsa
Seramai 27 orang mangsa, kesemuanya perempuan, telah terkorban dalam kebakaran.

Dalam budaya masyhur
TV3 menerusi rancangan Detik Tragik menyiarkan episod mengenai tragedi ini.

Sebuah dokumentari memaparkan kejadian sebalik kebakaran yang berlaku di blok asrama puteri Sekolah Menengah Agama Taufikiah Khairiah Al Halimiah (Pondok Pak Ya) Padang Lumat, pada 22 September 1989. Dokumentari tersebut ditayangkan di Astro Oasis jam 9.30 malam pada 11 Disember 2013 dan telah disiarkan pada 1 Januari 2014 di Astro Box Office.

Sebuah telefilem terbitan Astro yang berjudul 'Pondok Pak Ya' arahan Wan Hasliza telah ditayangkan bagi mengisahkan kebakaran tersebut.

Rujukan

Bencana di Malaysia
1989 di Malaysia
Kebakaran 1989
Peristiwa September 1989
Kebakaran di Malaysia
Sekolah pondok di Malaysia
Peristiwa di Kedah